**DaNS, bestyrelsens årsberetning til generalforsamling**

**den 7. juni 2021.**

Kære Alle deltagere

Det har endnu engang været et noget anderledes år for DaNS, da coronaen vedblev at lægge en dyne over verden og dermed – igen - også for arbejdet i DaNS bestyrelse.

Hen over sommeren 2020 var vi ellers optimister og planlagde fyraftensmøder med fremmøde i Vejle, Nyborg og Holbæk. Coronaen tog desværre til i efteråret og således blev der kun afholdt et fyraftensmøde med fremmøde, hvilket foregik i Holbæk. Til gengæld gjorde vi en dyd ud af nødvendigheden og benyttede anledningen til at lave DaNS´s første online arrangement. Med god hjælp fra elever fra STU-uddannelsen på CSU-Holbæk deltog folk fra hele landet til oplæg fra psykolog Hanne Nielsen: ”Personlighed og erhvervet hjerneskade - Personlighedens betydning for intervention og outcome”. Over 100 deltog til fyraftensmødet, så det blev en stor succes.

Næste arrangement i årskalenderen var landskonferencen 2021 med temaet: ”Aktuel neurovidenskabelig forskning”, med Peter Vuust´s oplæg ”MUSIK PÅ RECEPT”, Frode Nør Kristensens oplæg: ”LIVSVÆRDIER” og Ellen Garde med: ”DEN LEVENDE HJERNE”. Det første og sidste oplæg bygger på et videnskabeligt forskningsbaseret niveau om musikkens effekt og interventionsmuligheder på kognitiv udvikling og ligeledes om hvordan den levende hjernes kognition udfolder sig. Frodes oplæg er fra den ramtes perspektiv og betydningen af livsværdier.

Konferencens indhold følger den røde tråd vi i bestyrelsen bestræber os på at følge landskonferencerne i mellem. En rød tråd med udgangspunkt i, at neuropædagogikken, udover kognitiv udvikling og udvikling af mestringsstrategier også bevarer fokus på rehabilitering af menneskers ’indre livsverden’ som sorgbearbejdning, identitetsrekonstruktion og psykosocial indsats. Ligeledes har der været et fokus på hvordan det musiske, hverdagsmusikalitet, det praktiske og bevægelse har stor betydning for udvikling af både kognitive og psykosociale kompetencer.

Årets tiltænkte konference byggede således videre på Landskonferencen i 2019, hvor professor i psykologi, Aalborg Universitet Lene Tangaards oplæg perspektiverede ovennævnte perspektiver og problemstillinger. Vinklen var et evidensbaseret perspektiv om, hvordan arbejder vi med områder, der er svært målbare, med bløde værdier i en evidensbaseret verden?

De to næste oplæg, fremlagde mere konkret og praktisk bud på, hvordan man kan arbejde med de bløde værdier og målsætte på dem i praksis. Tove Stenderup fortalte ud fra hendes Phd. om hverdagsmusikalitet og dets betydning for kognitiv udvikling og at gøre livet meningsfuldt. Linn Trentel Busch Fysioterapeut og landsinstruktør ved DGI, selvstændig ved konsulentfirmaet ErgoPro, inviterede alle deltagere til i praksis at mærke, hvordan kognitiv udvikling og social aktivitet let, hyggeligt og sjovt kan finde sin vej gennem SMART Training

Men men men, coroanen kom igen igen og spillede os et puds, så vi blev nødt til at udskyde den endnu engang. På fantastisk vis er det lykkes os at fastholde oplægsholderne og den ”røde tråd” er bevaret og den 28.4.22 afholder vi i Vejle den udskudte konference fra 2020.

Nød lærer nøgen kvinde at spinde - som man siger - og igen gjorde vi en dyd af nødvendigheden af den udsatte landskonference. På datoen for landskonferencen torsdag den 22.4.21 kl. 16-17:30 afholdt vi et fantastisk spændende gratis webinar med Hana Malá Rytter, cand.psych., ph.d., er lektor i neuropsykologi ved Institut for Psykologi, Københavns Universitet og Neurologisk afdeling, Bispebjerg hospital samt leder af det nationale videnscenter for hjernerystelse med oplægget: H*jernerystelse – begreber, evidens og dilemmaer*

Hana holdt et meget engageret og vidensspækket oplæg, som fik virkelig god response fra et mangfold af deltagerne.

Generalforsamlingen 2020 blev afholdt den 22. juni med mulighed for online deltagelse. Bestyrelsen konstituerede sig og Søren Toftebo Jørgensen blev valgt formand, Bettina Schmidt Olesen som næstformand, Mette Espersen som sekretær, Lone Bertram som kasserer, Lisbeth Skotte som medlem.

Bestyrelsen har afholdt en række møder over teams og det har fungeret godt, selvom vi trænger til at mødes fysisk. Resten af bestyrelsesarbejdet er foregået via mail eller DaNS intranet ”Forum”, som er blevet et godt sted at kommunikere i. Bestyrelsesarbejdet foregår i en flad struktur, med stort fagligt engagement, viden, nysgerrighed, energi, og kærlig omsorg. Ud over vores umættelige neurofaglige fokus, har vi fortsat med at gøre os synlige via henvendelser til hjerneskaderådgivere og hjerneskadekoordinatorer i hele landet for at fastholde og udbygge fokusset på det neuropædagogiske fagområde og på at gøre DaNS, til det landsdækkende netværk indenfor området. Facebook siden er også blevet opdateret og har fået et godt look og over 100 likes...

Annika, vores tidligere sekretær har været særdeles behjælpelig i overgangen til at klæde den nye sekretær Birgitte Gyldenvang Jørgensen fra Holbæk på til opgaven. Ligeledes fakturerede Annika for os i starten af året, så vi skylder hende en stor tak for indsatsen.

Endnu engang gjorde coronaen sig gældende i DaNS´ liv - men fanen blev holdt højt og vi kan se tilbage på endnu et godt år, med spændende og vedkommende arrangementer indenfor det neuropædagogiske felt. Et år, hvor vi har udviklet os til også at kunne beherske online afvikling af arrangementer. Bestyrelsen glæder sig til - med lyst og fagligt engagement og nysgerrighed at tage hul på det kommende års arbejde, som byder på ovennævnte landskonference og 3 fyraftensmøder til oktober, hvor Oplægsholderne, Lisbeth Winkel Madsen (pædagog) og Brian Nielsen-Schnoor (fysioterapeut) fra virksomheden HjernePraxis skal holde oplægget “Praksisnær Neuropædagogik”.

Med dette vil jeg afslutte bestyrelsens årsberetning med at ønske alle en rigtig god sommer.

På bestyrelsens vegne, Søren Toftebo Jørgensen den 7. juni 2021